Natječaj za nagradu Fric: Bira se najbolja knjiga fikcijske proze
2025-05-12 - 2025-09-01
Nagrada Fric dodjeljuje se godišnje za knjigu fikcijske proze napisanu na hrvatskom, bosanskom, srpskom ili crnogorskom jeziku, premijerno objavljenu u Hrvatskoj u razdoblju od 1. srpnja 2024. do 30. lipnja 2025. U konkurenciju ulaze neprevedeni romani, zbirke pripovijedaka ili novela koji su pri Nacionalnoj i sveučilišnoj knjižnici dobili UDK signaturu XXX-3. Ponovljena izdanja ili ona kojih je većinski dio već objavljen nisu prihvatljiva.
Izdavači ili autori mogu kandidirati knjige slanjem sedam primjeraka na adresu:
Za Nagradu Fric (n/r Igor Vikić)24sata d.o.o.Oreškovićeva 3D10010 Zagreb
Rok za prijavu je 1. rujna 2025., a pravovremenost se utvrđuje prema datumu na poštanskom pečatu.
Žiri u sastavu: Nataša Govedić (predsjednica), Dalibor Milas, Tomislav Brlek, Petra Vugrinec, Hrvoje Klasić i Dragomira Majhen odabrat će prvo 13 knjiga za širi izbor, zatim šest naslova za uži izbor. Dobitnik/ca, koji/a će primiti i novčanu nagradu od 10 000 eura (bruto), bit će proglašen/a u prosincu 2025. Nagrada može biti podijeljena između više dobitnika/ca.

Dobitnik/ca Nagrade Fric za godinu 2016/17 bio je Damir Karakaš za roman „Sjećanje šume“, za 2017/18 Jurica Pavičić za roman „Crvena voda“, za 2018/19 Darko Cvijetić za roman „Schindlerov lift“, za sezonu 2019/20 Marko Gregur za roman „Vošicki“, za sezonu 2020/21 Damir Uzunović za roman „Ja sam“, Miljenko Jergović za zbirku priča „Trojica za Kartal“ za 2021/22 i Ivana Šojat za roman „Sama“ 2022/23, Kristian Novak za roman „Slučaj vlastite pogibelji“ 2023/24.
